SL Uradni list Evropske unije C 60/6

Obvestilo o preklicu demarš v zvezi s tretjo državo, ki je bila 12. decembra 2014 obveščena o možnosti, da bo opredeljena kot nesodelujoča tretja država v skladu z Uredbo Sveta (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje

(2017/C 60/05)

Evropska komisija (v nadaljnjem besedilu: Komisija) je preklicala demarše v zvezi s Salomonovimi otoki pri boju proti nezakonitemu, neprijavljenemu in nereguliranemu ribolovu, ki so se začele 12. decembra 2014 s Sklepom Komisije 2014/C/447/09 (1) o obvestilu Salomonovim otokom, za katere po mnenju Komisije obstaja možnost, da bodo opredeljeni kot nesodelujoča tretja država v skladu z Uredbo Sveta (ES) št. 1005/2008 (2) o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje (v nadaljnjem besedilu: uredba IUU).

1. Pravni okvir

V skladu s členom 32 uredbe IUU Komisija tretje države obvesti o možnosti, da bodo opredeljene kot nesodelujoče države. Takšno obvestilo je predhodnega značaja. Obvestilo tretjim državam o možnosti, da bodo opredeljene kot nesodelujoče države, temelji na merilih iz člena 31 uredbe IUU.

Komisija v zvezi s temi državami sprejme vse demarše, določene v členu 32. Komisija v obvestilo zlasti vključi informacije o bistvenih dejstvih in ugotovitvah, na katerih temelji taka opredelitev, možnosti teh držav, da se odzovejo in predložijo dokaze, ki spodbijajo opredelitev, ali, kadar je to ustrezno, akcijski načrt in sprejete ukrepe za izboljšanje razmer.

Komisija da zadevnim tretjim državam dovolj časa, da odgovorijo na obvestilo, in določi razumen rok, v katerem mora zadevna tretja država odpraviti nepravilnosti.

2. Postopek

Evropska komisija je 12. decembra 2014 uradno obvestila Salomonove otoke, da obstaja možnost, da bodo opredeljeni kot nesodelujoča tretja država pri boju proti nezakonitemu, neprijavljenemu in nereguliranemu ribolovu.

Komisija je poudarila, da so bili Salomonovi otoki za preprečitev njihove opredelitve kot nesodelujoča tretja država pozvani, naj sodelujejo s Komisijo na podlagi predlaganega akcijskega načrta za odpravo ugotovljenih pomanjkljivosti.

Komisija je začela dialog s Salomonovimi otoki. Salomonovi otoki so predložili ustne in pisne pripombe, ki jih je Komisija proučila in upoštevala. Komisija je nadalje zahtevala in preverjala vse informacije, ki jih je štela za potrebne.

Salomonovi otoki so sprejeli potrebne ukrepe za prenehanje ugotovljenih dejavnosti nezakonitega, neprijavljenega in nereguliranega ribolova in preprečevanje vseh takih dejavnosti v prihodnosti ter odpravili vsa dejanja ali opustitve dejanj, ki so privedli do obvestila o možnosti, da bodo opredeljeni kot nesodelujoča država v boju proti nezakonitemu, neprijavljenemu in nereguliranemu ribolovu.

3. Zaključek

Komisija je zato v danih okoliščinah in po pregledu zgoraj navedenega sklenila, da se demarše v zvezi s Salomonovimi otoki v skladu z določbami člena 32 uredbe IUU glede izpolnjevanja dolžnosti, ki so jim naložene v skladu z mednarodnim pravom kot državi zastave, pristanišča, obalni državi ali državi trga, in njihovih ukrepov za preprečevanje nezakonitega, neprijavljenega in nereguliranega ribolova, prekličejo. Komisija je uradno obvestila ustrezne pristojne organe.

Zgoraj navedeni preklic demarš ne izključuje nobenih morebitnih poznejših ukrepov, ki jih sprejme Komisija ali Svet, če se izkaže, da država ne izpolnjuje dolžnosti, ki so ji naložene v skladu z mednarodnim pravom kot državi zastave, pristanišča, obalni državi ali državi trga ter v skladu s katerimi mora ukrepati za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje.

(1) UL C 447, 13.12.2014, str. 6.

(2) UL L 286, 29.10.2008, str. 1.